Document ID: /roh_data/filtered/fineweb-2-filterrobots_roh.jsonl.gz/57857

Comité cunter
Il comité cunter sa cumpona surtut da persunas or da partidas burgaisas (PPS, PLD, AdC). Tenor ellas saja l'iniziativa per ina 13avla renta «asociala e chara». Ina 13avla renta survegniss mintga persuna – e cun quai er bleras persunas che n'han betg basegn da quella.
Per tge vai insumma?
L'iniziativa pretenda ina 13avla renta da l'AVS per mintgin. La renta annuala maximala per persunas singulas creschiss per 2'450 francs sin 31'850. Plinavant na possian prestaziuns supplementaras betg vegnir stritgadas pervia da la 13avla renta.
Uschia duai vegnir segirà meglier il minimum d'existenza suenter la pensiun. Ils aderents argumenteschan cun dapli segirtad, ils adversaris cun custs auts.
Custs
Tenor la Confederaziun s'augmentassan ils custs annuals per la renta d'AVS per var 4,1 milliardas francs. 800 milliuns francs stuess surpigliar la Confederaziun. La dumonda davart la finanziaziun lascha l'iniziativa averta. Quai avess il parlament anc dad elavurar en cas d'in Gea per l'iniziativa.
Posiziuns
L'iniziativa è vegnida lantschada da l'Uniun sindicala svizra ensemen cun la Partida socialdemocratica ed organisaziuns per seniors.
Il Cussegl federal ed il Parlament federal èn s'exprimids cunter l'iniziativa.
Plinavant pegiurass la 13avla renta ils problems finanzials da l'AVS. Pajar ils custs supplementar da passa 5 milliardas francs l'onn stuessan a la fin ils patruns da lavur e quels che lavuran, sco er ils consuments e las consumentas sur la taglia da plivalur. Surtut famiglias giuvnas tutgass quai.
Il comité vuless dentant augmentar las rentas bassas. Plinavant fa el attent sin ina moziun ch'è vegnida approvada tar la davosa sessiun da december. Quella vul adattar la furmla da calculaziun da l'AVS e pigliar resguard sin entradas bassas.
Comité per
Lantschà l'iniziativa avevan sindicats, sco er persunas da la Partida socialdemocratica. Per ina 13avla renta da l'AVS pledescha tranter auter er l'organisaziun da persunas pensiunadas Avivo. Tenor quell'organisaziun profitassan surtut persunas pli pauc privilegiadas. Bleras persunas hajan basegn dad ina 13avla renta.
Temas davart la finanziaziun n'ha Avivo betg. Cun ina 13avla renta importass l'AVS l'onn 2030 anc adina 49 milliardas francs. L'AVS na giaja betg bancruta. In'ulteriura opziun per la finanziaziun vesa Avivio en las rendita dal chapital. Quels gudogns pudessan ins nizzegiar per finanziar l'AVS.
L’Associaziun Svizra per affars da seniors (SVS) na sustegnia dentant betg l'iniziativa. Tenor la SVS na possia betg esser che la generaziun giuvna stoppia puspè pajar dapli per las persunas attempadas.